རྒྱལ་ཁབ་གང་དང་མི་རིགས་གང་ཞིག་ཡིན་ཡང་།དེའི་དབུ་ཁྲིད་ལ་རང་གི་མི་རིགས་ཀྱི་སྐད་ཡིག་དང་།རིགས་གཞུང་གི་གོ་དོན་སོགས་ལ་བྱང་ཆུབ་པའི་མཁས་པ་ཞིག་མིན་ན་ཡང་མི་རིགས་དེའི་སྐད་ཡིག་གི་སྒོ་ནས་འབྲི་ཀློག་བྱེད་པར་དཀའ་ངལ་མེད་པ་ཞིག་བདམས་ཀྱི་ཡོད་པ་ལས།རང་མི་རིགས་ཀྱི་སྐད་ཡིག་འབྲི་ཀློག་ཡག་པོ་ཞིག་མི་ཐུབ་ན་ཡང་།མི་རིགས་གཞན་གྱི་སྐད་ཡིག་གི་ལམ་ནས་ལག་ཁྱེར་མཐོ་བོ་ཡོད་པ་ཞིག་བདམས་ཐོན་བྱུང་ཡང་མྱོང་ཡོད་ཀྱི་མ་རེད།དཔེར་ན།མི་རིགས་གཞན་དང་རྒྱལ་ཁབ་གཞན་གྱི་ལས་ཁུང་ཆུང་ཆུང་ཞིག་གི་མགོ་ཁྲིད་ལ་འདུག་དགོས་ཚེ་ཡང་།ཁོ་རང་ཚོའི་མི་རིགས་དེའི་སྐད་ཡིག་གི་ཕྱོགས་ནས་དཀའ་ངལ་མེད་པ་ཞིག་འཇོག་གི་ཡོད་པ་ལས།རང་གི་སྐད་ཡིག་གི་སྟེང་ནས་མིང་ཙམ་ཡང་ཡག་པོ་ཞིག་འབྲི་མི་ཤེས་ཀྱང་།མི་རིགས་གཞན་གྱི་སྐད་ཡིག་སྟེང་ནས་སློབ་ཐོན་ལག་ཁྱེར་མཐོ་བོ་ལ་བལྟས་ཏེ་ལས་ཁུངས་དེའི་མགོ་ཁྲིད་ལ་འཇོག་མི་སྲིད།